钦定古今图书集成/明伦汇编/氏族典/第119卷 > 陈引
## 钦定古今图书集成/明伦汇编/氏族典/第119卷 > 陈引

按《陈书吴兴王引传》：“引字承业，后主长子也。太建五
年二月乙丑，生于东宫。母孙姬，因产卒。沈皇后哀而
养之，以为己子。时后主年长，未有引嗣，高宗因命以
为嫡孙。十年，封为永康公。后主即位，立为皇太子。引
性聪敏，好学，执经肄业，终日不倦。博通大义，兼善属
文。至德二年，躬出太学，讲《孝经》。是时张贵妃、孔贵嫔”
并爱幸，沈皇后无宠，而近侍左右，数于东宫往来，太
子亦数使人至后所，后主疑其怨望，甚恶之。而张、孔
二贵妃，又日夜构成后及太子之短，孔范之徒，又于
外合成其事。祯明二年，废为吴兴王，仍加侍中、中卫
将军。三年入关，卒于长安。